C 214/130
EL
Επίσημη Εφημερίδα της Ευρωπαϊκής Ένωσης
16.6.2023
Πέμπτη 19 Ιανουαρίου 2023
52.
επικροτεί την εστίαση της ΕΤΕπ στη στρατηγική ψηφιοποίησης και στη διαχείριση κινδύνων για την ασφάλεια των πληροφοριών και την ασφάλεια στον κυβερνοχώρο, καθώς και την έγκριση, τον Μάιο του 2021, της στρατηγικής του Ομίλου ΕΤΕπ — Ψηφιακή φιλοδοξία (ΤΠΕ)· υπενθυμίζει ότι οι κυβερνοεπιθέσεις ενδέχεται να οδηγήσουν σε επιχειρησιακούς κινδύνους, κινδύνους για την υπόληψη και νομικούς κινδύνους· αναμένει από την ΕΤΕπ να εγκρίνει σχέδιο δράσης που θα περιλαμβάνει τόσο την άμυνα όσο και την ανάκαμψη από κυβερνοεπιθέσεις, με συγκεκριμένα προσδοκώμενα αποτελέσματα και σαφείς δείκτες, και να προωθήσει ισχυρή νοοτροπία ασφάλειας στον κυβερνοχώρο μεταξύ των εργαζομένων· 53. σημειώνει ότι η ΕΤΕπ, η Επιτροπή και το Ελεγκτικό Συνέδριο ανανέωσαν την τριμερή συμφωνία στις 11 Νοεμβρίου 2021· εκφράζει τη λύπη του για το γεγονός ότι η αναθεωρημένη συμφωνία δεν προσφέρει την εκτεταμένη λύση που έχει ζητήσει το Κοινοβούλιο· εκφράζει, ωστόσο, την ικανοποίησή του για το γεγονός ότι η νέα συμφωνία επιτρέπει μεγαλύτερη πρόσβαση στα ελεγχθέντα έγγραφα της ΕΤΕπ και βελτίωση του εξορθολογισμού τους· επαναλαμβάνει ότι το Ελεγκτικό Συνέδριο αναμένεται να έχει πλήρη πρόσβαση σε όλες τις πληροφορίες σχετικά με τις δραστηριότητες της ΕΤΕπ που προορίζονται αποκλειστικά για την εφαρμογή των πολιτικών της ΕΕ· 54. σημειώνει ότι το 2021 ο μηχανισμός καταγγελιών της ΕΤΕπ κατέγραψε 64 νέες υποθέσεις (σε σύγκριση με 77 το 2020), διεκπεραίωσε 107 υποθέσεις (σε σύγκριση με 137 το 2020) και περάτωσε 64 υποθέσεις (σε σύγκριση με 94 το 2020)· ενθαρρύνει την ΕΤΕπ να παρακολουθεί τις συστάσεις του μηχανισμού καταγγελιών και να καταβάλλει εντατικές προσπάθειες για να προσεγγίσει τα ενδιαφερόμενα μέρη ώστε να προσφέρει εξατομικευμένες δραστηριότητες· 55.
ζητεί από την ΕΤΕπ να μεριμνήσει ώστε να είναι ο μηχανισμός καταγγελιών της προσβάσιμος, αποτελεσματικός και ανεξάρτητος ώστε να εντοπίζει και να επανορθώνει πιθανές παραβιάσεις των ανθρωπίνων δικαιωμάτων σε έργα που σχετίζονται με την ΕΤΕπ· 56.
γνωρίζει ότι το Τμήμα Ερευνών της Γενικής Επιθεώρησης (IG/IN) είναι ένα εσωτερικό τμήμα που δρομολογεί έρευνες σχετικά με τα είδη παραπτωμάτων που ορίζονται στην πολιτική για την καταπολέμηση της απάτης, προκειμένου να παράσχει στον Όμιλο ΕΤΕπ σχετικά στοιχεία και συστάσεις που θα αποτελέσουν τη βάση της διαδικασίας λήψης αποφάσεων της ΕΤΕπ· 57. σημειώνει ότι οι προκλήσεις που δημιούργησε η πανδημία της COVID-19 είχαν αντίκτυπο, για δεύτερο συνεχόμενο έτος, στο αρμόδιο τμήμα της Γενικής Επιθεώρησης κατά την εκτέλεση των δραστηριοτήτων του, με αποτέλεσμα να υποβληθούν λιγότερες καταγγελίες (174 το 2021 και 183 το 2020), να πραγματοποιηθούν λιγότερες ερευνητικές αποστολές (5 το 2021 και 10 το 2020) και να εκδοθούν λιγότερες συστάσεις και γνώμες (45 το 2021 και 52 το 2020 σε σύγκριση με τον μεγαλύτερο υποθέσεων που ολοκληρώθηκαν, δηλαδή 204 το 2021 και 195 το 2020)· 58. παρατηρεί ότι ο αριθμός των υποθέσεων στις οποίες τεκμηριώθηκαν οι ισχυρισμοί μετά την έρευνα μειώθηκε έντονα το 2021 (17 υποθέσεις τεκμηριώθηκαν έναντι 67 ερευνών που κινήθηκαν το 2021 και 37 υποθέσεις τεκμηριώθηκαν έναντι 91 ερευνών που κινήθηκαν το 2020, δηλαδή μείωση από 41 % σε 25 %)· 59.
εκφράζει την ικανοποίησή του για την υπογραφή, στις 29 Οκτωβρίου 2021, της συμφωνίας συνεργασίας μεταξύ της ΕΤΕπ και του Οργανισμού της Ευρωπαϊκής Ένωσης για τη Συνεργασία στον Τομέα της Επιβολής του Νόμου (Ευρωπόλ), η οποία αναμένεται να προετοιμάσει το έδαφος για αποτελεσματικότερη πρόληψη και εντοπισμό των κινδύνων που συνδέονται με τη χρηματοδότηση του Ομίλου ΕΤΕπ· 60. εκφράζει την ικανοποίησή του για τη θέσπιση νέου συστήματος παρακολούθησης και υποβολής εκθέσεων σχετικά με τις συστάσεις και τις γνωμοδοτήσεις· ζητεί από το τμήμα IG/IN της ΕΤΕπ να υποβάλει λεπτομερέστερη έκθεση στο Κοινοβούλιο σχετικά με την έκβαση των ερευνών του· ζητεί η ετήσια έκθεση IG/IN της ΕΤΕπ να καλύπτει τις οικονομικές επιπτώσεις των υποθέσεων που διερευνά, πέραν της απλής αφήγησης των περιπτωσιολογικών μελετών, προκειμένου να παρέχει πολύτιμες πληροφορίες για την αξιολόγηση της προστασίας των οικονομικών συμφερόντων, μεταξύ άλλων, η ΕΤΕπ θα πρέπει να αξιολογεί τους χρηματοοικονομικούς και λειτουργικούς κινδύνους και τους κινδύνους για τη φήμη όταν αποφασίζει κατά πόσον ενδείκνυται σχετική έρευνα· 61.
εκτιμά το συνεχές έργο της Μονάδας Προδραστικού Ελέγχου Ακεραιότητας και ενθαρρύνει την ενισχυμένη συνεργασία μεταξύ των ικανοτήτων αποκλεισμού και ακυρότητας της ΕΤΕπ, του συστήματος έγκαιρου εντοπισμού και αποκλεισμού της Επιτροπής και άλλων σχετικών φορέων [όπως της βάσης δεδομένων του συστήματος διαχείρισης παρατυπιών της Ευρωπαϊκής Υπηρεσίας Καταπολέμησης της Απάτης (OLAF) και του εργαλείου βαθμονόμησης κινδύνων ARACHNE], προκειμένου να ενισχυθούν οι δραστηριότητες πρόληψης και εντοπισμού της απάτης που είναι απαραίτητες για τη διασφάλιση των οικονομικών συμφερόντων της Ένωσης· 62.
υπενθυμίζει στην ΕΤΕπ ότι ο διττός της χαρακτήρας (οργανισμός της ΕΕ και χρηματοπιστωτικός οργανισμός) καθιστά ακόμη πιο σκόπιμη την ευθυγράμμισή της με το δίκαιο της ΕΕ και ότι η κατάλληλη διακυβέρνηση, οι διαδικασίες και οι μηχανισμοί θα πρέπει να σχεδιάζονται, να εφαρμόζονται και να τηρούνται με συνέπεια σύμφωνα με τα πρότυπα και τα κριτήρια της Ένωσης, και να εναρμονίζονται άρτια με αυτά που ακολουθούνται από άλλες υπηρεσίες της Ένωσης με τις οποίες αλληλεπιδρά συχνά η ΕΤΕπ·